Ma, seun op plaas vermoor | Maroela Media
Ma, seun op plaas vermoor
Ruben Gouws. Foto: Verskaf
'n Bejaarde vrou en haar seun is Saterdag op hul plaas tussen Elliot en Indwe in die Oos-Kaap vermoor.
Hermien Gouws (88) en haar seun Ruben Gouws (65) is Saterdagmiddag op hul plaas Pinevale buite die plaasdorp Ida vermoor. Pieter Venter, Hermien se skoonseun, het aan Maroela Media gesê Ruben is ná 17:00 buite die plaashuis deur drie verdagtes oorval toe hy die pluimvee gaan kos gee het.
Volgens Venter het die mans Ruben vermoedelik al buite die huis met 'n skerp voorwerp gesteek waarna hulle hom in die huis ingedwing het. "Hy het die sleutels by hom gehad en dis hoe hulle toegang tot die huis verkry het. My skoonma se liggaam is in die eetkamer gevind. Sy is met haar serp verwurg en haar hande is vasgebind. Ruben se liggaam is in die sitkamer gevind. Hy het homself teëgesit en hulle het hom verskriklik verniel, die hele huis was vol bloed. Hy is uiteindelik met 'n kombers verwurg. Sy hande was ook vasgemaak."
Hermien Gouws. Foto: Verskaf
Venter het gesê 'n plaasboer wat vir die dag in Queenstown was, het omstreeks 18:00 'n oproep ontvang van een van sy werkers wat by 'n sokkerwedstryd in die omgewing was. "Hy het gesê daar is moeilikheid in Ida, spesifiek op Pinevale. Daar het 'n man by die sokkerwedstryd opgedaag, so 2 km van die plaas af. Hy was bebloed en het 'n wapen by hom gehad. Plaaswerkers het die man in hegtenis geneem en die polisie ontbied."
Volgens Venter is nog 'n verdagte omstreeks 22:00 in hegtenis geneem terwyl 'n derde verdagte vanoggend omstreeks 03:00 vasgetrek is. Kapt. Ursula Roelofse, woordvoerder van die polisie, het aan Maroela Media bevestig drie verdagtes is in hegtenis geneem op aanklag van moord en roof. Die verdagtes is onderskeidelik 22, 23 en 24 jaar oud. Sy het ook bevestig dat daar drie vuurwapens en kontant, wat tydens die aanval gesteel is, in die verdagtes se besit gevind is.
Ruben was voorheen die skoolhoof van Hoërskool Ida. Volgens Venter is twee van die verdagtes oudleerlinge aan die skool. "Ons het ook verneem dat twee van die verdagtes drie maande terug in hegtenis geneem is in verband met die moord op 'n plaaswerker en dat hulle op borgtog vrygelaat is." Kapt. Roelofse kon dit nie bevestig nie.
Venter het gesê sy skoonma het vir 60 jaar op die plaas gewoon en dat sy vrou daar grootgeword het. "My skoonpa is in 1996 oorlede waarna Ruben, wat toe as departementshoof by die Efata-skool vir Dowes in Mthatha gewerk het, teruggekom het Ida toe om saam met sy ma op die plaas te woon."
Volgens Venter het die boeregemeenskap en hul werkers in samewerking met die polisie die verdagtes aangekeer. Kapt. Roelofse het die gemeenskap bedank vir hul bystand.
Elliot Ida-plaasmoord Oos-Kaap plaasaanvalle
Groot kettingbotsing op N4 glo weens rook
[Video] Klara roerend gegroet
En weereens is die vuurwapens nie op hulle nie same old story elke keer. Word wakker mense ons lees amper elke dag hiervan. My innige simpatie aan julle en julle families
Mnr Chris Gouws, gewese skoolhoof van Ugie, se vrou is in 2011 oorlede na 'n aanval op hom en sy vrou. Hierdie is nou sy ma en broer wat vermoor is. Baie sterkte aan al die familie.
Weereens skokkend om van so n sinnelose (swart op wit) moord, te lees. 1.Ek begryp nie dat die polisie nie dadelik kon bevestig omtrent die situasie, van twee van die verdagtes nie. Die sisteem val ook seker uitmekaar soos ESKOM.
2. Enigiemand wat nou nog wonder op aanvalle op wit bejaardes en dink dit is gewone misdaad, loop in sy slaap.
3. Selfs die plaaswerkers raak al betrokke by arrestasies, wat begin tekens toon dat die polisie afwesig is of nie omgee nie. Iewers is fout met die regsmasjien.
4. Sterkte aan die families van die oorledenes.
Hoe is dit dat n n wit man so paar maande terug 70jr tronkstraf gekry het vir DIEFSTAL maar 3/4mnde is een van die verdagtes vrygelaat uit die tronk na hy moord gepleeg het???????? Baie sterkte aan die familie!